Könyvtári óra

 a Szitakötő folyóirat 27. számában található

Kisbojtártól a számadóig című cikk felhasználásával

Óra menete:

|  |  |
| --- | --- |
| Tartalom, tevékenységek | Időterv |
| A népmesékről tanultak felelevenítéseJellegzetes mesekezdő és befejező mondatok, szófordulatok összegyűjtése | 5 perc |
| 3 mese több részre vágott, összekevert részeinek szétválogatása, sorba rendezése párokbanellenőrzés, megbeszélés  | 5 perc |
| Juhász képének összerakásaBarabás Miklós: Juhász című képét puzzle-szerűen kell összerakni | 5 perc |
| Beszélgetés a juhászok munkájáról, majd a feladatlap részeinek megoldása csoportmunkában:1. csoport: 1-3. kérdés válaszainak keresése
2. csoport: táblázat kitöltése
3. csoport: 4-7. kérdés válaszainak keresése

a cikk segítségével.Megbeszélés | 10 perc |
| Lexikonhasználatra épülő feladatok:8-13. feladat megoldása párokban.Megbeszélés | 18 perc |
| Óra, tanulók értékelése | 2 perc |

Feladatlap:

Könyvtári óra

A népmesék gyakori hőse: a juhász

Az állatok őrzői, a pásztorok nagyon fontos szerepet játszottak a falvak, közösségek életében.

Az ő életükről olvashatsz bővebben a Szitakötő folyóirat 27. számában, a Kisbojtártól a számadóig című cikkben. Ott keresd a válaszokat a következő kérdésekre!

1.Mit nevezünk szilaj állattartásnak?

2.Miben különbözik a félszilaj állattartástól?

3.Melyik 2 jeles nap kötődik ehhez az állattartási módhoz?

Melyik állatot melyik pásztor őrzi?

|  |  |  |
| --- | --- | --- |
| **állat neve** | **sok állat együttes neve** | **pásztor neve** |
| ló |   |   |
| szarvasmarha | gulya |   |
| szarvasmarha | csorda |   |
| juh |   |   |
| sertés |   |   |
| sertés |   |   |

4.Honnan tudták, hogy milyen idő várható?

5.Miért volt ez fontos?

6.Mi volt az első teendő ítéletidő esetén?

7.Mik voltak a ranglétra fokozatai? Mit vártak el a legmagasabb rangú pásztortól?

8.      Keress a **Szólások és közmondások** című könyvből a juhász és a bojtár kapcsolatára utaló szólásokat! Mit jelentenek?

9.      Keresd meg az **Ablak-Zsiráf Gyermeklexikonban**, hogy hogy hívják a juhcsalád tagjait?

Hogyan hasznosítják, miért tartják a juhokat?

10.      Keress a **Magyar Értelmező Kéziszótárban**! Mit jelent? Karám, hodály, megzaboláz, zabola.

**11.**      Milyen népi megfigyelések segítették a juhászok időjárás-előrejelzéseit? Segít **a Szókincstár kislexikon.**

12.      Mi az ösztöke? Mire használták? Mit jelent: ösztökél? Milyen értelemben használjuk napjainkban? Segít a **Bibliai lexikon gyerekeknek**.

13.      Mennyit alszanak a szarvasmarhák naponta? Keresd a **Nagy képes lexikon gyerekeknek** című könyvben!

A 3 feldarabolt mese:

**A csillagszemű juhász**

Hol volt, hol nem volt, volt egyszer egy király. Ez a király olyan hatalmas volt, hogy ha eltüsszentette magát, az egész ország népének rá kellett mondani: adj’ isten egészségére! Minden ember mondta, csak a csillagszemű juhász nem akarta sohase mondani.

Megtudta ezt a király, nagyon megharagudott, s maga elé hívatta a juhászt.

Elmegy a juhász, s megáll a király előtt, aki éppen a trónusán ült, és nagyon mérges volt.

– Mondd mindjárt: adj’ isten egészségemre! – kiáltott rá.

– Adj’ isten egészségemre – mondta a csillagszemű juhász.

– De nekem, énnekem! – ordított magából kikelve a király. – Mondd azt tüstént, hogy adj’ isten egészségére, felséges királyom!

– Nem mondom biz én addig, amíg a királykisasszonyt hozzám nem adják feleségül.

…………………………………………………………………………………………………..

A királykisasszony is ott ült a szobában egy kisebb trónuson. Nagyon megtetszett neki a bátor legény, s egy szóval sem mondta, hogy nem megy hozzá.

De bezzeg a király kékült–zöldült dühében, s nyomban megparancsolta, hogy vessék a juhászt a fehér medve tömlöcébe.

Megfogták a darabontok, s belevetették. De mikor a medve meglátta a csillagszemét, a tömlöc legtávolabbi szögletébe kucorodott, s dehogyis merte volna bántani.

Jön reggel a hopmester, hogy összeszedje a juhász csontjait, hát látja, hogy biz annak kutya baja.

Felvezette a királyhoz.

– No, te gazember, most közel voltál a halálhoz, mondod–e nyomban, hogy adj’ isten egészségemre?

…………………………………………………………………………………………………

De a juhász csak azt mondta:

– Nem félek én tíz haláltól sem! Csak akkor mondom, ha a királykisasszonyt nekem adják feleségül.

Látta a király, hogy elpusztítani nem tudja, befogatott a királyi hintóba, maga mellé ültette a juhászt, elhajtatott az aranyvárhoz. Ott azt mondta:

– Látod ezt az aranyvárat? Neked adom az ezüsterdőt, aranyvárat, csak mondd azt nekem, adj’ isten egészségére!

…………………………………………………………………………………………………

De a juhász itt is csak azt mondta:

– Nem, nem mondom addig, amíg a királykisasszonyt nekem nem adják feleségül!

Látta már a király, hogy semmiképpen nem boldogul vele, nagyot sóhajtott, s azt mondta:

– Isten neki, hozzád adom a lányomat, de akkor aztán mondd nekem igazán, hogy adj’ isten egészségére!

– Mondom én, persze hogy mondom, miért ne mondanám!

………………………………………………………………………………………………….

A király ennek nagyon megörült, s kihirdette, hogy örüljön az egész ország népe, mert a leánya férjhez megy. De legjobban örült a szépséges szép királykisasszony, aki annyi királyfit kikosarazott, s aki a csillagszemű juhászt igazán megszerette.

Tartottak aztán olyan lakodalmat, hogy az egész országban mindenki evett, ivott, táncolt. Hát amint a vőfély felhozza a tormás disznófejet, s a király maga elé vette a tálat, hogy mindenkinek a részét kiossza, egyszerre csak nagyot tüsszentett az erős tormától.

– Adj’ isten egészségére! – kiáltott a juhász legelőször, s a király ezen úgy megörült, hogy menten lefordult a székről.

Akkor a csillagszemű juhász lett a király. Igen jó király lett belőle, sohasem terhelte a népét azzal, hogy kedvük ellenére jót kívánjanak neki, mégis jót kívántak neki minden parancsolat nélkül, mert jó király volt, s igen szerették.

**A KIS GÖMBÖC**

Hol volt, hol nem volt, volt a világon egy szegény ember; annak volt egy felesége, három leánya meg egy kis malaca. Egyszer megölték a kis malacot, a húsát felkötötték a padlásra.

Már kolbásza, hurkája, sonkája, mindene elfogyott a kis malacnak, csak a gömböce volt még meg. Egyszer arra is ráéhezett a szegény asszony, felküldte a legöregebb leányát a padlásra:

- Eredj leányom, hozd le azt a kis gömböcöt, főzzük meg.

……………………………………………………………………………………………….

Felment a legöregebbik leány érte; amint le akarta vágni, elkiáltotta magát a kis gömböc: "Hamm, bekaplak!" - azzal bekapta. Már odalent nem győzték várni. Felküldte a szegény asszony a középső leányát:

- Eredj már, leányom, nézd meg, mit csinál a nénéd ennyi ideig.

 …………………………………………………………………………………………………

Felment a középső leány, kereste a nénjét, s hogy nem találta, le akarta vágni a gömböcöt. De a gömböc megint elkiáltotta magát: "Hamm, téged is bekaplak!" - azzal bekapta ezt is. Már odalent sehogy se tudták elgondolni, hogy mért nem jön az a két leány, felküldte hát a szegény asszony a legkisebb leányát is:

- Ugyan, leányom, eredj már fel, nézd meg, mit csinál a két nénéd. Aztán hozzátok le azt a gömböcöt valahára.

Felment a legkisebb leány is, de ezt is csak elnyelte a gömböc. Már a két öreg sehogy se tudta mire vélni a dolgot.

- No, apjuk - mondja a szegény asszony -, már látom, magamnak kell felmennem. Azok most bizonyosan az aszalt meggyet eszik.

  ………………………………………………………………………………………………….

Felment a szegény asszony, kereste a leányait, hogy nem találta, le akarta vágni a gömböcöt, de a gömböc ezt is bekapta. A szegény ember csak várta, csak várta őket, hogy nem jöttek, gondolta, tán valami baj van, felment ez is. Amint közel ment a kis gömböchöz, ez elkiáltotta magát: "Hamm, téged is bekaplak!" Azzal bekapta ezt is, de a rossz kócmadzag már az öt embert nem bírta meg, leszakadt a kis gömböc. Elkezdett görögni, görgött-görgött, a padlás grádicsán is legörgött, kiment egyenesen az utcára. Éppen ott ment el egy csomó kaszás, jött haza a mezőről, a kis gömböc azokra is rákiáltott: "Hamm, titeket is bekaplak!" Azzal bekapta ezeket is. Megint csak görgött odább; előtalált egy regement katonát, azokra is rákiáltott: "Hamm, titeket is bekaplak!" Azzal bekapta ezeket is.

 …………………………………………………………………………………………………..

Megint csak görgött odább, egyszer csak egy hídra ért, amely alól a víz egészen ki volt száradva, éppen akkor ment arra egy hintó, a kis gömböc félre akart előle ugrani, hogy el ne tapossa, de leesett a hídról, kirepedt az oldala, kiömlött belőle a sok ember, ki-ki a maga dolgára ment, a kis gömböc meg ott maradt kirepedve.

Ha a kis gömböc ki nem repedt volna, az én mesém is tovább tartott volna.

**MÁTYÁS KIRÁLY ÉS AZ IGAZMONDÓ JUHÁSZ**

Egyszer a burkus király meglátogatta Mátyás királyt. Mint pajtások köszöntötték egymást, azután azt mondta a burkus király:

- Azt hallottam, hogy magának aranyszőrű báránya van.

- Igaz - mondja Mátyás -, van nekem a juhaim között egy aranyszőrű bárányom, meg van egy olyan juhászom is, aki sohasem hazudik.

Mondja erre a burkus király:

- Én megmutatom, hogy mégis hazudik!

- Fogadok akármibe, hogy nem hazudik - mondja Mátyás király. - Fele országomat odaadom, hogyha elveszítem a fogadást.

- Én meg odaadom a fele országomat akkor, ha nem hazudik! - mondja végül a burkus király.

a burkus király felöltözik a parasztruhába, és rögtön kimegy a tanyára a juhászhoz.

………………………………………………………………………………………………….

Azt mondja a burkus király:

- Adok neked sok pénzt és hat lovat ráadásul, csak add nekem az aranyszőrű bárányt!

- Jaj - mondja a juhász -, a világért sem adom, mert felakasztana érte a király.

Még több pénzt ígért neki a burkus király, de a juhász nem áll kötélnek.

Hazamegy nagy búsan a burkus király, és csak búsul, búsul. Ott volt a lánya is.

- Ne búsuljon, édesapám, elmegyek én ahhoz a juhászhoz. Úgy is lett. Vitt magával egy láda színaranyat, de a juhász azt mondta, nem hiányzik a pénz. Mátyás király meg felakasztja, ha megtudja, hogy hova lett az aranyszőrű bárány.

………………………………………………………………………………………………..

Addig-addig beszélt a lány, hogy végül olyan kedve kerekedett a juhásznak, hogy megígérte a királylánynak, odaadja neki a bárányt, ha feleségül megy hozzá.

Soká szabódott a lány, végül beleegyezett. Azt mondja erre a juhásznak:

- Nyúzd meg a bárányt, a húsát edd meg, a bőrét meg add nekem! Így is lett. A juhász megnyúzta az aranyszőrű bárányt, a királylány pedig nagy örömmel vitte az apjának a bárány bőrét.

Eljött a reggel. Búsult erősen a juhász, mit mondjon a királynak, hogy ne tudja meg, hogy az aranyszőrű bárány nincs többé. Elindult a királyi palotába. Útközben többször is elpróbálta, mit hazudik majd, ha a király szeme elé kerül. Beleszúrta botját egy egérlyukba, rátette a kalapját, elhátrált tőle, aztán újra feléje ment, s elváltoztatott hangon így kezdett beszélni:

- Mi újság, szolgám, kinn a tanyán?

- Ott semmi különös, csak az, hogy az aranyszőrű bárány elveszett, megette a farkas!

Mikor ezt a hazugságot kimondta, megijedt.

- Hazudsz - folytatta a király hangján -, akkor a többit is megette volna!

…………………………………………………………………………………………………

A juhász erre kivette botját az egérlyukból, és búsan ballagott a király palotája felé.

Nem próbálkozott többet a hazudozással, vette a kalapját, botját, és bekopogott Mátyás királyhoz. A burkus király is ott ült a lányával az asztalnál. Már várták, ugyan mit hazudik a juhász.

- Mi újság a tanyán? - kérdi tőle Mátyás király.

- Semmi, csak az, hogy az aranyszőrű bárányt elcseréltem egy szép fekete báránnyal.

- Hát hozd be azt a bárányt! - mondja örömmel Mátyás király.

…………………………………………………………………………………………………..

Azt mondja erre a juhász:

- Ott ül középen!

- Éljen! Nem hazudtál! - kiáltott fel Mátyás király. - Ezért neked adom a burkus király fele országát!

- No, én meg - toldja meg a burkus király - odaadom feleségül a lányomat, mert úgyis szeretitek egymást.

Így lett az igazmondó juhászból burkus király.

A feldarabolt kép (puzzle):

